和吳沖卿鴉鳴樹石屏
作者：王安石
朝代：宋

paragraphs: 寒林昏鴉相與還，下有跂石蒼孱顔。
曾於古圖見彷彿，已怪刀筆非人間。
君家石屏誰爲寫，古圖所傳無似者。
鴉飛歷亂止且鳴，林葉慘慘風煙生。
高齋日午坐中見，意似落日空上行。
君詩雄盛付君手，云此非人乃天巧。
嗟哉渾沌死，乾坤至，造作萬物醜妍巨細各有理。
問此誰主何其精，恢奇譎詭多可喜。
人於其間乃復雕鑱刻畫出智力，欲與造化追相傾。
拙者婆娑尚欲奮，工者固已窮夸矜。
吾觀鬼神獨與人意異，雖有至巧無所爭。
所以虢山間，埋沒此寶千萬歲，不爲見者驚。
吾又以此知妙偉之作不在百世後，造始乃與元氣并。
畫工粉墨非不好，歲久剝爛空留名。
能從太古到今日，獨此不朽由天成。
世人尚奇輕貨力，山珍海怪採掇今欲索。
此屏後出爲君得，胡賈欲價著不識。
吾知金帛不足論，當與君詩兩相直。